b'\n_START_ARTICLE_\nTerminal Redux\n_START_SECTION_\nO albumu\n_START_PARAGRAPH_\nTekstovi pjesama na albumu \xc4\x8dine znanstvenofantasti\xc4\x8dnu pri\xc4\x8du o astronautu koji otkriva klju\xc4\x8d besmrtnosti te ga iskori\xc5\xa1tava kako bi se domogao velike politi\xc4\x8dke i financijske mo\xc4\x87i, no na koncu pada u egzistencijalnu krizu._NEWLINE_Vektor je po prvi put u\xc5\xbeivo izveo skladbu "Ultimate Artificer" u kolovozu 2014. nakon otprilike godine dana skladanja novog glazbenog materijala. Grupa je provela ve\xc4\x87inu 2015. snimaju\xc4\x87i album u studiju. U studenome iste godine sastav je najavio kako \xc4\x87e ime njegovog nadolaze\xc4\x87eg albuma biti Terminal Redux te je objavio studijsku ina\xc4\x8dicu skladbe "Ultimate Artificer". Vektor je u velja\xc4\x8di 2016. otkrio kona\xc4\x8dni datum izlaska albuma, njegovu naslovnicu i popis pjesama.\n_START_SECTION_\nRecenzije\n_START_PARAGRAPH_\nTerminal Redux uglavnom je zadobio pozitivne kritike. Dom Lawson iz \xc4\x8dasopisa Metal Hammer postavio je album na osmo mjesto ljestvice top 10 metal albuma iz 2016. godine, dok ga je Stereogum postavio na dvadeseto mjesto na svojoj listi najboljih 40 metal albuma iz 2016._NEWLINE_James Christopher Monger, glazbeni kriti\xc4\x8dar sa stranice AllMusic, dodijelio je albumu \xc4\x8detiri od pet zvjezdica te je izjavio: "Prvi konceptualni album ovih sna\xc5\xbenih thrashera iz Philadelphije te njihov prvi za novu izdava\xc4\x8dku ku\xc4\x87u Earache, Terminal Redux pro\xc5\xa1iruje tehni\xc4\x8dko i progresivno juna\xc5\xa1tvo Outer Isolationa iz 2011. s jo\xc5\xa1 ambicioznijim setom znanstvenofantasti\xc4\x8dnih neo-thrash prijenosa. Izgra\xc4\x91en oko pri\xc4\x8de o astronautu koji se suo\xc4\x8dava sa egzistencijalnom krizom koja proizlazi iz njegovog otkri\xc4\x87a klju\xc4\x8da za besmrtnost, ovaj set od deset skladbi donosi gotovo konstantan tok virtuoznih rifova i ka\xc5\xbenjavaju\xc4\x87ih ritmova, zasutih kozmi\xc4\x8dkim izjavama koje su i pjevane i re\xc5\xbeane. \xc5\xa0irom cijelog djela, Vektorove razmetljive sklonosti ka neoklasicizmu nikad ne potkopavaju mi\xc5\xa1i\xc4\x87no divlja\xc5\xa1tvo Kill \'Em All doba Metallice koje ga je u\xc4\x8dinilo vode\xc4\x87im svjetlom u post-Voivod thrash dobu te Terminal Redux, zbog svih svojih odlazaka u zapetljani progresivni futurizam, donosi i um i tijelo ekstremnom izvedbom."'